এর মাঝে তিন নম্বর শ্রেনী লেপটন আবার দুই প্রকার। এক প্রকার ইলেকট্রন আরেক প্রকার নিউট্রিনো। নিউট্রিনোর কোনো চার্জ নেই। যেহেতু কোনো চার্জ নেই তাই সে কোনো প্রকার চুম্বক ক্ষেত্র, বিদ্যুৎ ক্ষেত্র দ্বারাও প্রভাবিত হয় না। আর সেজন্য এই নিউট্রিনো নিয়ে গবেষণা করতে বিজ্ঞানীদের নানান হ্যাপা পোহাতে হয়। চার্জহীন বলেই তাঁর এরকম নাম। নিউট্রিনো নামটার সরল বাংলা তর্জমা করলে এরকম দাঁড়ায় চার্জহীন অতিক্ষুদ্র কণা। এই কণাটিকে প্রকাশ করা হয় গ্রীক বর্ণ ν (নিউ) দিয়ে। এই কণা কারো সাথে বিক্রিয়াও করে না। এই মুহূর্তে এই অযথা(!) বকবকানি যার দ্বারা পড়া হচ্ছে তাঁর শরীরের ভেতর দিয়েও সেকেন্ডে হাজার কোটি নিউট্রিনো পার হয়ে যাচ্ছে। কই? কেও কি টের পাচ্ছে? একদিকে বিদ্যুৎ-চুম্বক ক্ষেত্র দ্বারা প্রভাবিত হয় না আরেক দিকে কোনো ধরণের বিক্রিয়াও করে না, তাই এটা নিয়ে কাজ করতে গেলে বিজ্ঞানীদের সমস্যা হবারই কথা!